আলেক্স ক্রাল
আলেক্স ক্রাল (চেক: Alex Král; জন্ম: ১৯ মে ১৯৯৮) হলেন একজন স্লোভাক–চেক পেশাদার ফুটবল খেলোয়াড়। তিনি বর্তমানে জার্মানির পেশাদার ফুটবল লিগের শীর্ষ স্তর বুন্দেসলিগার ক্লাব ইউনিয়ন বার্লিন এবং চেক প্রজাতন্ত্র জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত রক্ষণাত্মক মধ্যমাঠের খেলোয়াড় হিসেবে খেললেও মাঝেমধ্যে কেন্দ্রীয় মধ্যমাঠের খেলোয়াড় অথবা কেন্দ্রীয় রক্ষণভাগের খেলোয়াড় হিসেবে খেলেন। ২০১৪ সালে, ক্রাল চেক প্রজাতন্ত্র অনূর্ধ্ব-১৭ দলের হয়ে চেক প্রজাতন্ত্রের বয়সভিত্তিক পর্যায়ে অভিষেক করেছিলেন। প্রায় পাঁচ বছর যাবত চেক প্রজাতন্ত্রের বয়সভিত্তিক দলের হয়ে খেলার পর, তিনি ২০১৯ সালে চেক প্রজাতন্ত্রের হয়ে আন্তর্জাতিক পর্যায়ে অভিষেক করেছেন; চেক প্রজাতন্ত্রের জার্সি গায়ে তিনি এপর্যন্ত ৩৬ ম্যাচে ২টি গোল করেছেন।